สื่อสารเนื้อเต้นใบอนุญาต3จีถูกเริ่ม7-8พันล้าน
ข่าวดีกลุ่มสื่อสาร ค่าใบอนุญาต 3จี ขั้นต่ำ 7,000-8,000 ล้านบาท ถูกเทียบ 1.28 หมื่นล้านบาทของ กทช.
29 มี.ค. 2555

ข่าวดีกลุ่มสื่อสาร ค่าใบอนุญาต 3จี ขั้นต่ำ 7,000-8,000 ล้านบาท ถูกเทียบ 1.28 หมื่นล้านบาทของ กทช.
นายวิเชียร เมฆตระการ หัวหน้าคณะเจ้าหน้าที่ผู้บริหารบริษัท แอดวานซ์ อินโฟร์ เซอร์วิส (ADVANC) เปิดเผยว่า คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) ได้หารือกับผู้ประกอบการถึงความเหมาะสมในการกำหนดราคาขั้นต่ำของใบอนุญาตที่จะเปิดประมูลโทรศัพท์มือถือระบบ 3จี ไว้ที่ประมาณ 7,000-8,000 ล้านบาท ลดลงจากเดิมที่คณะกรรมการกิจการโทรคมนาคมแห่งชาติ (กทช.) กำหนดไว้ 1.28 หมื่นล้านบาท
บริษัทคาดว่าการเปิดประมูล 3จี จะเกิดในไตรมาส 3 โดยบริษัทน่าจะใช้เงินลงทุนประมาณ 4.5 หมื่นล้านบาท แบ่งเป็นการลงทุน 3 ปี ปีละ 1.5 หมื่นล้านบาท ขณะนี้กำลังหาทุนมาเตรียมไว้ แต่ยืนยันว่าไม่จำเป็นต้องเพิ่มทุนจดทะเบียน
ทาง
ด้านนายประสงค์ บุญยะชัย รองประธานกรรมการ ADVANC กล่าวว่า บริษัทไม่จำเป็นต้องปรับโครงสร้างทางการเงิน เนื่องจากมีฐานะทางการเงินแข็งแกร่ง มีสัดส่วนหนี้สินต่อทุนต่ำกว่า 1 เท่า รวมเงินกู้เพื่อการลงทุน 3 ปีแล้ว เชื่อว่าไม่เกิน 2 เท่า นอกจากนั้นยังยืนยันนโยบายจ่ายปันผล 100% ของกำไรสุทธิอย่างต่อเนื่อง
“เป็นความตั้งใจของผมที่ประกาศมา 8 ปีแล้วว่าจะจ่ายปันผลให้ผู้ถือหุ้นสูงสุด ที่ผ่านมาจ่าย 100% ของกำไรสุทธิ จนถึงวันนี้ยังตั้งใจที่จะยึดนโยบายนี้อยู่” นายประสงค์ กล่าว